অসামরিকবিমানপরিবহণমন্ত্রক
রাজকোটে আন্তর্জাতিক বিমানবন্দরের উদ্বোধন করলেন প্রধানমন্ত্রী শ্রী নরেন্দ্র মোদী
১,৪০৫ কোটি টাকা ব্যয়ে ২,৫৩৪ একর জমির ওপর নতুন টার্মিনাল ভবন ও সংলগ্ন পরিকাঠামো গড়ে উঠেছে
রানওয়ে, এপ্রন, সমান্তরাল ট্যাক্সি ট্র্যাক প্রভৃতি গড়ে তোলা হয়েছে
নতুন এই গ্রীণফিল্ড বিমানবন্দর চালু হওয়ার পরে বর্তমানের সীমিত ক্ষমতাসম্পন্ন রাজকোট বিমানবন্দর বন্ধ করে দেওয়া হবে
নতুন দিল্লি, ২৭শে জুলাই ২০২৩
প্রধানমন্ত্রী শ্রী নরেন্দ্র মোদী রাজকোটে নতুন আন্তর্জাতিক বিমানবন্দরের উদ্বোধন করেছেন। অনুষ্ঠানে গুজরাটের মুখ্যমন্ত্রী শ্রী ভূপেন্দ্র রজনীকান্ত প্যাটেল, অসামরিক বিমান পরিবহণ মন্ত্রী শ্রী জ্যোতিরাদিত্য সিন্ধিয়া সহ বহু বিশিষ্ট ব্যক্তিত্ব উপস্থিত ছিলেন।
ঐতিহাসিক এই উদ্যোগ দেশের বিমান পরিবহণ কাঠামো শক্তিশালী করার এবং এই অঞ্চলের সংযোগ বৃদ্ধির লক্ষ্যে এক গুরুত্বপূর্ণ পদক্ষেপ। গুজরাটের রাজকোটের বর্তমান বিমানবন্দরটি ২৩৬ একর জায়গা জুড়ে অবস্থিত। এর ওপর চাপ ক্রমশই বেড়ে চলেছে। কিন্তু এই বিমানবন্দরের চারপাশ ঘিরে বসতি ও বাণিজ্যিক এলাকা থাকায় এর সম্প্রসারণ করা সম্ভব ছিল না। সেজন্যই রাজকোটের হিরাসরে নতুন একটি গ্রীণফিল্ড বিমানবন্দর গড়ে তোলার প্রস্তাব করা হয়। এই কাজের দায়িত্ব দেওয়া হয়েছিল এয়ারপোর্টস অথরিটি অফ ইন্ডিয়াকে। নতুন এই গ্রীণফিল্ড বিমানবন্দর চালু হওয়ার পরে বর্তমানের সীমিত ক্ষমতাসম্পন্ন রাজকোট বিমানবন্দর বন্ধ করে দেওয়া হবে। নতুন বিমানবন্দরের টার্মিনাল ভবন নির্মাণের কাজ চলছে। এই কাজ শেষ না হওয়া পর্যন্ত একটি অন্তর্বর্তী টার্মিনাল ভবন গড়ে তোলা হয়েছে। পরে এটিকে কার্গো-টার্মিনাল হিসেবে ব্যবহার করা হবে।
শ্রী জ্যোতিরাদিত্য সিন্ধিয়া বলেন, প্রধানমন্ত্রী ৭ বছর আগেই নতুন এই বিমানবন্দরের কথা ভেবেছিলেন। আজ তিনি সশরীরে উপস্থিত হয়ে রাজকোটের মানুষের হাতে এই ঐতিহাসিক উপহার তুলে দিচ্ছেন। নতুন বিমানবন্দরটি আগের বিমানবন্দরের তুলনায় দশ গুণ বড়। নতুন টার্মিনাল ভবনটি প্রতি ঘন্টায় ১,৮০০ যাত্রীর চাপ সামলাবার ক্ষমতা রাখবে। নতুন ভবনে রাজকোটের শিল্প ও সংস্কৃতির নিদর্শন তুলে ধরা হবে।
শ্রী সিন্ধিয়া বলেন, ২০১৪ সালে রাজকোটে সপ্তাহে মাত্র ৫৬ টি
উড়ান চলাচল করত। বর্তমানে এই সংখ্যা দ্বিগুণেরও বেশি বেড়ে ১৩০ হয়েছে। বর্তমানে রাজকোটের সঙ্গে মুম্বই, দিল্লি, পুণে, গোয়া ও বেঙ্গালুরুর বিমান সংযোগ রয়েছে। আগামী কয়েক সপ্তাহের মধ্যে উদয়পুর ও ইন্দোরের সঙ্গে বিমান সংযোগ স্থাপিত হবে। ২০১৪ সালে যেখানে গুজরাটের সঙ্গে দেশের মাত্র ১৯ টি শহরের সরাসরি বিমান সংযোগ ছিল, সেখানে বর্তমানে ৫০ টি শহরের সঙ্গে সরাসরি সংযোগ স্থাপন করা হয়েছে।
১,৪০৫ কোটি টাকা ব্যয়ে ২,৫৩৪ একর জমির ওপর নতুন টার্মিনাল ভবন ও সংলগ্ন পরিকাঠামো গড়ে উঠেছে। এর মধ্যে রানওয়ে, এপ্রন, সমান্তরাল ট্যাক্সি ট্র্যাক প্রভৃতি রয়েছে।
নতুন বিমানবন্দরের প্রধান বৈশিষ্ট্যগুলি হল :
• প্রশস্ত নতুন টার্মিনাল ভবনটি ২৩ হাজার বর্গ মিটার এলাকা জুড়ে বিস্তৃত।
• এই ভবনে ব্যস্ততম সময়ে ২৮০০ জন যাত্রীকে পরিষেবা দেওয়া যাবে।
• এই টার্মিনালে ২০ টি চেক-ইন কাউন্টার এবং ৫ টি কনভেয়ার বেল্ট রয়েছে।
• রানওয়েটি দৈর্ঘ্যে ৩,০৪০ মিটার, প্রস্থে ১৫২ মিটার
• এপ্রনে ১০ টি কোড-সি টাইপ এবং ৪ টি কোড-বি টাইপ বিমান একসঙ্গে রাখা যেতে পারে।
• দুটি ট্যাক্সি ট্র্যাক রয়েছে, প্রতিটির আয়তন ৪২৮/২৩ মিটার।
• বিমানবন্দরের পার্কিং এরিয়ায় ৩০০ টি গাড়ি এবং ৭৫ টি দ্বিচক্রযান রাখা যাবে।
হিরাসর বিমানবন্দরের টার্মিনাল ভবনের ডাবল ইনসুলেটেড রুফিং সিস্টেম, বিদ্যুৎ সঞ্চয়ের জন্য ছাউনি, লেড আলো, কম তাপ উদগীরক ডাবল গ্লেজিং ইউনিট, ঝর্ণা ধারা, জল পরিশোধক প্ল্যান্ট, নিকাশী ব্যবস্থাপনা প্ল্যান্ট, জলের পুনর্ব্যবহার ব্যবস্থা, সৌর বিদ্যুৎ প্ল্যান্ট প্রভৃতি রয়েছে।
অসামরিক বিমান শিল্পে ক্রমবর্ধমান চাহিদা মেটাতে খুঁটিনাটি সবদিক বিবেচনা করে হিরাসর গ্রীণফিল্ড বিমানবন্দরটি গড়ে তোলা হয়েছে। ভ্রমণকারীদের চাহিদা মেটাতে এখানে বাণিজ্যিক কর্মকাণ্ডের জন্য যথেষ্ট জায়গা রয়েছে। ভিন্নভাবে সক্ষম সহ সব ধরণের যাত্রীরা যাতে স্বাচ্ছন্দ্যের সঙ্গে চলা ফেরা করতে পারেন, সেকথা মাথায় রেখে সুগম্য ভারত অভিযানের বিধিনিয়ম মেনে এটি গড়ে তোলা হচ্ছে।
সরকার ভারতের অসামরিক পরিবহণ ক্ষেত্রের উন্নয়ন এবং বিশ্ব মানচিত্রে এই ক্ষেত্রকে সুপ্রতিষ্ঠিত করতে কতটা আগ্রহী, উদ্বোধনী অনুষ্ঠানে প্রধানমন্ত্রী নরেন্দ্র মোদী এবং অসামরিক বিমান পরিবহণ মন্ত্রী জ্যোতিরাদিত্য সিন্ধিয়ার উপস্থিতি তারই সাক্ষ্য দিচ্ছে।
CG/SD /SG/ (Visitor Counter : 52